Betogings verhoed konstruksiewerk by Noordwes-winkelsentrumBetogings by ‘n konstruksieperseel in Tlhabane naby Rustenburg in Noordwes (Foto: ANA) Paaie is afgesper en vroue het hul klere uitgetrek tydens ŉ betoging Woensdag in Tlhabane naby Rustenburg in Noordwes. ŉ Groep inwoners het na die konstruksieperseel gegaan waar ŉ winkelsentrum opgerig word en geëis dat hulle in diens geneem moet word. “Dis ŉ konflik van belange. Ons het ŉ ooreenkoms met die kontrakteur gehad dat 30% van die werk aan plaaslike mense gegee sal word,” het Geoff Moeletsi, leier van die gemeenskap, gesê. “Ons wil opkomende ondernemings bemagtig.” Hy het gesê die gemeenskap wil hê die kontrakteur moet vir hulle ŉ verslag gee in verband met dié ooreenkoms. Sommige vroue by die hek van die konstruksieperseel het hul bloese uitgetrek en veiligheidswagte uitgedaag om hulle te skiet, terwyl ŉ ander groep Mothuka- en Motsatsistrate met klippe versper het. Veiligheidswagte het rubberkoeëls gevuur toe die groep klippe op die sinkplaatdakpanele gegooi het wat die konstruksieperseel bedek. Van die sinkplaatpanele is ook verwyder.